
Nové pravidlá rovnakého odmeňovania vstúpili do praxe
Od 31. júla 2026 sú zamestnávatelia povinní mať zavedené štruktúry odmeňovania podľa zákona o rovnakom odmeňovaní mužov a žien za rovnakú prácu alebo za prácu rovnakej hodnoty. Nová legislatíva posilňuje práva zamestnancov, zvyšuje transparentnosť pri odmeňovaní a zavádza mechanizmy na odstraňovanie neodôvodnených rozdielov v odmenách.
„Dnes je významný deň predovšetkým pre pracujúce ženy, ale aj mužov. Zákon o rovnakom odmeňovaní mužov a žien za rovnakú prácu alebo za prácu rovnakej hodnoty začína naplno fungovať v praxi. Som veľmi rád, že dlhoročná diskriminácia žien sa týmto zákonom definitívne odstraňuje,“ povedal Erik Tomáš, minister práce, sociálnych vecí a rodiny SR.
Do 31. júla si mali zamestnávatelia stanoviť nové štruktúry odmeňovania, ktoré zabezpečia objektívne posudzovanie práce a prispejú k odstraňovaniu rozdielov v odmeňovaní medzi ženami a mužmi. Hodnotenie práce sa vykonáva na základe štyroch objektívnych kritérií, ktorými sú zložitosť, zodpovednosť, namáhavosť a pracovné podmienky vzťahujúce sa ku konkrétnej pracovnej pozícii. Zohľadňovať sa budú aj tzv. mäkké zručnosti, napríklad sociálne a komunikačné zručnosti. 
Zamestnávateľ je zároveň povinný sprístupniť kritéria, podľa ktorých určuje odmenu, jej úroveň a zvyšovanie. Po novom tak budú môcť zamestnanci žiadať informáciu o priemernej výške odmeny v ich pracovnej kategórii. Pokiaľ je ich odmena nižšia o 5 %, môžu požiadať zamestnávateľa o nápravu. Ten je povinný rozdiel v odmenách zdôvodniť a odstrániť. Ak tak neurobí, zamestnanec môže požiadať o preverenie Národný inšpektorát práce (NIP).
Nové pravidlá posilňujú aj transparentnosť už pri prijímaní do zamestnania. Uchádzači o zamestnanie majú právo poznať výšku nástupnej odmeny alebo jej rozpätie ešte pred vznikom pracovného pomeru. Zamestnávateľ je zároveň povinný v pracovných inzerátoch používať názvy pracovných miest a pozícií tak, aby neboli viazané na jedno pohlavie, a zabezpečiť nediskriminačný priebeh výberového konania.
Zamestnávatelia budú prvýkrát v roku 2027 predkladať ministerstvu práce pravidelné správy o odmeňovaní. Zamestnávatelia s 250 a viac zamestnancami ich budú predkladať každoročne, zamestnávatelia so 100 až 249 zamestnancami raz za tri roky. Pre zamestnávateľov s menej ako 100 zamestnancami je predkladanie správ dobrovoľné.
[bookmark: _GoBack]V prípade porušenia povinností vyplývajúcich zo zákona môže inšpektorát práce uložiť zamestnávateľovi pokutu do výšky 100 000 eur. Za nepredloženie správy o odmeňovaní hrozí pokuta od ministerstva práce v rozpätí od 4 000 eur do 8 000 eur. Ak správa o odmeňovaní preukáže rozdiel v priemerných odmenách medzi mužmi a ženami v niektorej kategórii zamestnancov vo výške najmenej 5 %, opäť platí, že zamestnávateľ je povinný tento rozdiel objektívne zdôvodniť alebo ho odstrániť. Ak tak neurobí, hrozí mu sankcia od inšpektorátu práce.
Rezort práce zároveň do 30. júna pripravil a zverejnil Metodiku systémov hodnotenia a klasifikácie pracovných miest zamestnancov a zamestnankýň, ktorá zamestnávateľom poskytuje praktický návod na zavedenie nových pravidiel: Odmeňovanie - MPSVR SR
Zákon implementuje smernicu Európskeho parlamentu a Rady EÚ do národnej legislatívy. Zákon bol prijatý ústavnou väčšinou v parlamente a prešiel aj tripartitou bez akýchkoľvek pripomienok sociálnych partnerov, súhlasili s ním zamestnávatelia, odborári aj Združenie miest a obcí Slovenska. Účinný je od 7. júna.

